SKRIFTLIG FORESPØRGSEL E-0862/02

af Karl-Heinz Florenz (PPE-DE) til Kommissionen

(3. april 2002)

Om: Gennemførelse af artikel 7 i direktiv 91/271/EØF forbud mod udledning af husspildevand i gylle- og ajlebeholdere til anvendelse i landbruget

Delstaten Nordrhein-Westfalen forbyder fra den 31. december 2005 udledning af husspildevand fra landbrugsmæssige bedrifter i ajle- og gyllebeholdere til anvendelse i landbruget bl.a. med henvisning til artikel 7 i Rådets direktiv 91/271/EØF(1). De nuværende bestemmelser tillader, at husspildevand udgør 10 % af blandingen af gylle eller ajle og spildevand fra aftægtsdelen af bedriften.

Da en gennemførelse for at overholde dette forbud medfører betydelige kommunale, men også private investeringsudgifter, er det rimeligt at tage den europæiske lovgivning, der ligger til grund herfor, op til fornyet overvejelse. Anordningen om forbuddet indeholder ikke nogen vurdering af de mulige sundhedsrisici, som gylle fra storkreaturenheder kan medføre.

Kan Kommissionen bekræfte, at anordningen om forbud af udledning af husspildevand fra landbrugsmæssige bedrifter i gylle- og ajlebeholdere til anvendelse i landbruget fra den 31. december 2005 er korrekt under henvisning til artikel 7 i direktiv 91/271/EØF, og i bekræftende fald, hvorvidt denne foranstaltning fra delstaten Nordrhein-Westfalens side for at gennemføre direktivet er i overensstemmelse med hensigten i artikel 7 i direktiv 91/271/EØF? Kan Kommissionen ligeledes bekræfte, at den øvre grænse på 10 % for husspildevand i gylle- eller ajleblanding, der siden er blevet afskaffet, allerede tilstrækkeligt opfyldte kravene i artikel 7 i direktiv 91/271/EØF?

Har Kommissionen oplysninger om de fremskridt, der er gjort med at gennemføre dette direktiv i andre medlemsstater? Kan Kommissionen bekræfte, at dette direktiv, hvis gennemførelse giver anledning til betydelige udgifter, også vil være gældende i fremtiden?

(1) EFT L 135 af 30.5.1991, s. 40.

Svar afgivet på Kommissionens vegne af Margot Wallström

(23. maj 2002)

Artikel 7 i Rådets direktiv 91/271/EØF(1) henviser udelukkende til rensning af spildevand fra områder med under henholdsvis 2 000 og 10 000 personækvivalenter (p.e.), som udledes til et kloaknet og derfra til et vandområde (ferskvand, flodmundinger og/eller kystnære vandområder). Det kan derfor ikke udledes af artikel 7 i direktiv 91/271/EØF, at opsamling af husspildevand fra landbrugsbedrifter i gylle- og ajletanke med henblik på senere anvendelse i landbruget i princippet skulle være forbudt.

Desuden indeholder artikel 7 ikke noget krav med hensyn til tilførsel af husspildevand til blandinger af gylle eller ajle, men kun et krav om passende rensning af spildevand, som er omfattet af ovennævnte bestemmelser. Følgelig bør nationale krav/tolerancetærskler med hensyn til tilførsel af husspildevand til ajle eller gylle ikke anses for at indgå i de nationale gennemførelsesbestemmelser til direktivets artikel 7.

Informationer om gennemførelsen af direktiv 91/271/EØF i medlemsstaterne blev offentliggjort i Kommissionens rapport for 1998: http://europa.eu.int/comm/environment/water/water-urbanwaste/index_en.html

Den næste rapport fra Kommissionen om gennemførelsen af dette direktiv skal offentliggøres i april 2002.

Endelig kan det bekræftes, at direktiv 91/271/EF fortsat vil være gældende. Selv om rammedirektivet for vandpolitik(2) medtager rensning af byspildevand i forbindelse med forvaltning af flodbækkener generelt set, overlapper det dog på ingen måde direktivet om byspildevand (91/271/EØF) eller dettes emissionsorienterede mål og tidsfrister.

(1) Rådets direktiv 91/271/EØF om rensning af byspildevand som ændret ved Kommissionens direktiv 98/15/EF af 27. februar 1998 (EFT L 67 af 3.7.1998).

(2) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (EFT L 327 af 22.12.2000).